tartuNLP/wikipedia-smugri-20251201 huggingface dataset:
Kibira rahvuspark

Kibira rahvuspark on rahvuspark Burundis.
Park asub riigi loodeosas Mweri aheliku ümbruses ning ulatub Cibitoke, Bubanza, Kayanza ja Muramvya provintsi territooriumile. Selle geograafilised koordinaadid on . Teisel pool Rwanda piiri jätkub ta Nyungwe rahvuspargina.
Park asutati aastal 1982. Metsaraiet hakati reguleerima juba alates 1933. aastast.
Rahvuspargi pindala on 378,7 km². Koos Nyungwe rahvuspargiga hõlmab ta 1300 km².
Kibira rahvuspark asub 1600–2666 meetri kõrgusel merepinnast. 
Aasta keskmine sademete hulk on 1400–2000 mm.
Umbes 96 protsenti rahvuspargi territooriumist katavad metsad. Peamised puuliigid on "Symphonia globulifera", "Newtonia buchananii", "Albizia gummifera" ja "Entandrophragma excelsum". Esineb ka roogbambust "Arundinaria alpina". Kokku on pargi alalt leitud vähemalt 644 taimeliiki.
Mägedes pesitseb üle 200 linnuliigi, sealhulgas Ida-Aafrika riftivööndi piirkonna endeeme. Lindude hulgas on hiidturako.
Rahvuspargis elab ligi sada imetajaliiki, sealhulgas paavianid, šimpansid ja pärdiklane "Procolobus tephrosceles".
Pargis on kuumaveeallikaid. 
Rahvusparki ohustavad puude langetamine, bambuse lõikamine, tulekahjud ja salaküttimine. Rahvuspark on kannatanud relvastatud jõukude kontrollimatu tegevuse, maastikupõlengute (näiteks septembris 2000 põles 150 ha ulatuses maastikku), ebaseadusliku koriluse, põlluharimise, metsaraiumise, kullaotsimise, salaküttimise, ravimtaimede otsimise, karjatamise, kivisöe tootmise ja julgeolekumeetmete tõttu. Kaitstav maastik on oluliselt laastatud. 
Kibira rahvuspargi territooriumil asub piirkonna suurim pais ning mitu hüdroelektrijaama, mis toodavad umbes poole riigi elektrienergiast.
Triumfiväljak

Triumfiväljak (vene keeles Триумфальная площадь; aastail 1935–1992 Majakovski väljak, vene keeles площадь Маяковского; kuni 1935. aastani kandis väljak nime площадь Старых Триумфальных ворот) on väljak Moskvas Keskhaldusringkonnas Tverskoi rajoonis.
Väljak rajati 16. sajandi lõpul Moskva maalinna Tveri värava juurde. 1721. aastal rajati Põhjasõja võitu tähistav Triumfivärav, mille kaudu sisenes pidulikult Moskvasse Peeter I.
Alates 1958. aastast paikneb väljaku keskel Vladimir Majakovski mälestussammas.
Alates 2009. aasta juulist korraldatakse väljakul igal 31. kuupäeval meeleavaldusi kogunemisvabadust deklareeriva konstitutsiooni 31. artikli kaitseks.
Kollektiivse Julgeoleku Lepingu Organisatsioon

Kollektiivse Julgeoleku Lepingu Organisatsioon (vene keeles "Организация Договора о коллективной безопасности") on sõjalis-poliitiline liit, mille SRÜ riigid lõid 1992. aastal.
Organisatsiooni eellaseks oli Kollektiivse Julgeoleku Leping, millele kirjutasid 1992. aasta 15. mail Taškendis alla Armeenia, Kasahstan, Kõrgõzstan, Tadžikistan, Venemaa ja Usbekistan. 1993. aasta septembris liitusid Gruusia ja Aserbaidžaan, detsembris Valgevene. Leping jõustus 1994. aasta aprillis. Viieks aastaks sõlmitud lepingut pikendati 1999. aastal, kuid kolm riiki: Aserbaidžaan, Gruusia ja Usbekistan, keeldusid.
2002. aastal otsustati lepingu baasil asutada Kollektiivse Julgeoleku Lepingu Organisatsioon. Põhikiri ja asutamiskokkulepe jõustusid 2003. aasta septembris.
2006. aastal liitus organisatsiooniga taas Usbekistan, kuid lahkus sealt 2012. aastal.
2009. aasta veebruaris otsustasid liikmesriikide juhid Moskvas peetud kohtumisel asutada kollektiivsed kiirreageerimisjõud, mida võib kasutada sõjalise agressiooni tõrjumiseks, rahvusvahelise terrorismi- ja ekstremismi, rahvusvahelise kuritegevuse, uimastikaubanduse vastastes erioperatsioonides ning erakorraliste olukordade tagajärgede likvideerimiseks. Kiirreageerimisjõudude mehitamiseks on väeüksusi lubanud kõik liikmesriigid peale Usbekistani.
Liikmed.
Täisliikmed:
Endised liikmed:
Martsa pank

 
 Martsa pank on pank Ida-Viru maakonnas Jõhvi vallas Martsa külas.
Aafrika metskass

Aafrika metskass ehk ookerkass ("Felis silvestris lybica") on metskassi alamliik. Ta arvatakse olevat eraldunud teistest alamliikidest umbes 131 000 aastat tagasi. Esimesed aafrika metskassid kodustati umbes 10 000 aastat tagasi Lähis-Idas ja nad on kodukassi eellased. Kodustatud kasside säilmeid on maetud koos inimestega juba 9500 aastat tagasi Küprosel.
Välimus.
Aafrika metskassi värvus varieerub liivakarva pruunist kollakashallini ja saba peal on mustad triibud. Karv on Euroopa alamliigist lühem. Aafrika metskass on ka väiksem – pikkus on 45–75 cm, saba pikkus 20–38 cm ja kaal võib olla 3–6,5 kg.
Levila.
Aafrika metskass elab Aafrikas ja Lähis-Idas, kuid geneetiliselt puhtaid isendeid leidub ainult täiesti asustamata kohtades, mujal on nad kodukassidega segunenud. Ta elab steppides ja savannides.
Käitumine ja eluviis.
Aafrika metskass sööb põhiliselt hiiri, rotte ja teisi väikseid imetajaid. Kui võimalus avaneb, sööb ta ka linde, roomajaid, kahepaikseid ja putukaid. Kass läheneb saagile aeglaselt ja ründab kohe, kui see on hüppeulatuses (umbes üks meeter).
Kõige aktiivsem on ta öösel ja videviku ajal. Kui ta tunneb end ohustatuna, läheb ta karv turri, et näidata end suuremana kui tegelikult ja hirmutada vastast. Päevavalguses peidab ta end tavaliselt põõsastes, kuigi hämaratel ja pilvistel päevadel on ta mõnikord ka päeval aktiivne. Isase territoorium kattub mõne emase omaga. Viimased kaitsevad oma territooriumi sissetungijate eest.
Emane sünnitab poegides kaks kuni kuus kassipoega, keskmiselt kolm. Aafrika metskass puhkab ja sünnitab urgudes või maapinna lohkudes. Tiinus kestab 56–69 päeva. Pojad sünnivad pimedana ja vajavad ema täielikku hoolt. Enamik poegi sünnivad märjal hooajal, kui toitu on piisavalt. Nad jäävad ema juurde viieks kuni kuueks kuuks ja saavad suguküpseks aasta pärast sündimist.
Ruvubu rahvuspark

Ruvubu rahvuspark on rahvuspark Burundi kirdeosas Muyinga lähedal. 
Selle pindala on 508 km² ning ta on Burundi suurim. 
Probleemiks on traditsiooniline küttimine, kuid see pole rahvuspargile olulist kahju tekitanud.
Rusizi rahvuspark

Rusizi rahvuspark on rahvuspark Burundi idaosas Rusizi jõe ääres 15 km Bujumburast loodes Kongo DV piiril. Geograafilised koordinaadid on 3°15′ S, 29°14′ E.
Rahvuspark koosneb 20 km laiusest ja 35 km pikkusest alast jõe ida kaldal ning väiksemast alast, mis hõlmab Tanganjika järve suubuva Rusizi jõe delta. 
Seal elavad jõehobud ja vesikudud. Samuti on seal võimalik näha krokodille ning paljusid liike linde. 
Suurema osa rahvuspargi alast katab kõrge rohi. Vihmaperioodil võivad teed olla väga raskesti läbitavad.
Eviatar Zerubavel

Eviatar Zerubavel (sündinud 1948) on sotsioloog.
Ta õppis Tel Avivis ja on töötanud pikka aega Ameerika Ühendriikides.
Tema peamiseks uurimisteemaks on olnud inimeste ajataju.
Ta osales Eestis Kultuuriteooria tippkeskuse III aastakonverentsi avaesinejana 2010. aastal.
Otsekorraldus

Otsekorraldus on pangatehingute maksevorm, mille korral kannab pank otsekorralduslepingu teinud kliendi kontolt makse saaja kontole tema poolt nõutud summa.
Otsekorraldus vs. püsikorraldus
Otsekorralduse ja püsikorralduse peamine erinevus seisneb selles, kes makset kontrollib. Püsikorralduse puhul määrab konto omanik pangale saajale saadetava kindla summa ja ajakava. See on kasulik regulaarsete, muutumatute maksete, näiteks üüri puhul. Otsekorralduse puhul kontrollib saaja summat, mis võib varieeruda. Pank kannab raha maksja kontolt saaja esitatud arvete alusel. See meetod sobib muutuvmaksete, näiteks kommunaalmaksete või krediitkaartide puhul. Otsekorraldused sisaldavad sageli tagasimakse kaitset, samas kui püsikorraldused pakuvad kindlat kontrolli ilma sellise garantiita.
Püsikorraldus

Püsikorraldus on pangandustoimingute maksevorm, mille korral kannab pank püsikorralduslepingu teinud kliendi kontolt kliendi poolt fikseeritud summa kliendi poolt eelnevalt kindlaksmääratud saajale.
Püsikorraldus "vs". otsekorraldus
Peamine erinevus püsikorralduse ja otsekorralduse (ehk e-arvega püsimakse) vahel on see, et püsikorralduse puhul määrab klient ise summa suuruse, mille pank perioodiliselt kliendi kontolt saaja kontole üle kannab, otsekorralduse puhul kannab aga pank makse saajale esitatud arve alusel üle saaja poolt nõutud summa.
Sosnovõi Bor (Pihkva oblast)

Sosnovõi Bor on alev Venemaa Pihkva oblastis Sebeži rajoonis. Asub 210 km Pihkvast lõuna pool ja 7 km kaugusel Läti piirist.
Asula tekkis 1959 sõjaväeosa juurde ja kandis nime Sebež-5. 1998 sai aleviks.
Alevis asub range režiimiga parandusliku töö koloonia ИК-6-ЯЛ-61/6.
Jelena Mihhailovskaja

Jelena Mihhailovskaja (vene Елена Константиновна Михайловская; 21. november 1949 Moskva – 4. veebruar 1995 Moskva) oli Vene NFSV kabetaja, viiekordne naiste maailmameister rahvusvahelises kabes (1973 /mitteametlik turniir/, 1974, 1975, 1976 ja 1977).
Orava järv

Orava järv (Orava Mõisajärv) asub Võrumaal Võru vallas Orava külas.
Järv asub Haanja kõrgustiku kirdeosas. 
‎
Kibara vöö

Kibara vöö (inglise "Kibaran belt") ehk Kibara vöö laias mõttes on Kesk-Proterosoikumi orogeenne vöö, mis ulatub Katangast (Kongo DV) läbi Burundi, Tansaania loodeosa ja Rwanda Uganda edelaosa ja Kongo DV põhjaosani. Katangast Rwandani kulgeb ta kirde ja põhjakirde suunas, Rwandas aga pöördub loodesse.
Kibara vöö koosneb kahest segmendist, mida Kongo DV-s lahutab Vara-Proterosoikumi (Rusizi) aluspõhjakõrgendik, mida katab edelasuunaline Karoo rift, millele kagus teisel pool Tanganjika järve vastab Vara-Proterosoikumi Ubendi nihkevöö ("shear belt") Tansaania edelaosas. Need segmendid on Kibara vöö kitsas mõttes (hõlmab tüüpala Kibara mäed) ja Kirde-Kibara vöö.
Johannes Otto Eisenschmidt

Johannes Otto Eisenschmidt (ka Hans Otto Eisenschmidt; 23. september 1873 Tartu – 18. september 1936 Königsberg) oli eesti vaimulik.
Õppis Blumbergi elementaarkoolis ja gümnaasiumis Tartus. Tartu Ülikooli usuteaduskonnas õppis ta aastatel 1894–1901. Oli seejärel koduõpetajaks Venemaal. Prooviaastal oli Palamuse Püha Bartholomeuse koguduses. Ordineeriti 6. juunil 1904 õpetajaks.
Oli aastal 1904 Tartu ja Võru praostkonna vikaarõpetaja, aastatel 1904–1905 Järva-Madise Püha Matteuse koguduse vikaarõpetaja, 1905–1906 saksa koguduse vaimulik Viipuris, 1907–1918 luterlik õpetaja Tveri koguduses. Aastatel 1919–1926 oli Kodavere Mihkli koguduse õpetaja, 1926–1934 oli ta Paide Saksa Püha Risti koguduse õpetaja. Paides oli ta veel õpetaja saksa koolis.
Lahkus aastal 1934 Saksamaale (Ida-Preisimaale). Oli aastatel 1934–1935 õpetaja Stallupönenis (praegu Nesterov Kaliningradi oblastis. Aastatel 1935–1936 oli õpetaja Neuhofis Ortelsburgi juures (praegu Nowy Dwór Szczytno juures Warmia-Masuuria vojevoodkonnas Poolas). Suri aastal 1936 Königsbergis (praegu Kaliningrad).
Isiklikku.
Tema isa Wilhelm Gottfried Eisenschmidt (1839–1922) oli Tartu Peetri koguduse õpetaja, tema äi Constantin Eduard Valentin Lementy oli Kihelkonna ja Pärnu Eliisabeti koguduse õpetaja.
Mwambutsa I

Mwambutsa I Mbariza ehk Mwambutsa III Mbariza ehk Mwambutsa III Syarushambo Butana (suri umbes 1796 Kinywamaganas) oli Burundi kuningas umbes 1767 – umbes 1796 (pärimuse järgi umbes 1800 – umbes 1830). 
Tema eelkäija oli Mutaga III. Mwambutsa I järel Ntare IV nime all kuningaks tema ainus poeg Ngambiri.
Mutaga III-st jäi maha kolm poega Mbonyingingo, Sebitungwa ja Ntisemberwa, kes kõik pretendeerisid troonile. Legendi järgi otsustati, et kuningaks saab see, kes tõstab iga-aastasel Muganuro pidustusel üles dünastilise trummi Karyenda. See õnnestus ainult noorel Ntisemberwal, ja kui ta trummi üles tõstis, hakkas trumm iseenesest häält tegema. Ntisemberwa krooniti ja ta võttis nimeks Mwambutsa.
Algul valitses ta mõnest õpetajast regentide abiga. Regendid püüdsid teda mitu korda tappa. Ühe tuntud legendi järgi kutsuti ta Kogabami jõkke ujuma. Jõepõhja olid pandud teravad odad. Mwambutsa, kes kahtlustas atentaati, saatis ette ühe teenri, kes äkki suri, kusjuures vesi värvus punaseks. 
Legendi järgi otsustas Mwambutsa võistlejatest lahti saada. Ta korraldas oma lossis peo ning kutsus kõik, keda ta kahtlustas, sealhulgas vennad, kes koos perekondadega olid segatud vandenõudesse. Ta jootis nad Urwarwa (banaaniõluga) täis ja süütas lossi. Kõik põlesid sisse. Tulekahju aga levis kiiresti, süüdates kogu riigi ja põhjustades suure kuivuse. Abapfumud andsid kuningale nõu end ohverdada, et sellele õnnetusele lõppu teha. Kuningas hüppas oma pearesidentsi Kinywamagana söeahju, suri ja päästis sellega riigi.
Suntaži

Suntaži on küla ("ciems") Lätis Vidzemes Ogre piirkonnas, Suntaži valla halduskeskus. Asub Mazā Jugla jõe ääres. 
Külas on aastatel 1780–1782 ehitatud luteri Suntaži kihelkonnakirik ja 18. sajandist pärinev Suntaži mõisa peahoone. Seal on ka katoliku kirik. Suntažis on keskkool ja sanatooriumi juures tegutsev internaatpõhikool. Suntažis on raamatukogu, kultuurimaja, valla- ja kooli muuseum. Sinna jääb Kaltiņi avalik observatoorium.
Suntažis asus Suntaži raudteejaam. Külla jäävad Abze, Skola, Suntažu stacija ja Suntaži bussipeatused.
Looduskaitse all on Akmeņkrogi pärn, üks pappel ja künnapuu ümbermõõduga 4,38 ning kõrgusega 30 meetrit.
Kultuurimälestistest on riikliku kaitse all Suntaži kirik ja selle altar. Kohaliku kaitse all on Suntaži mõisa hoonetekompleks (sealhulgas häärber, kaks lindlat, teenijate maja, aedniku maja ja meierei) ning Kirikuaseme muinasasula.
Külla rajati aastal 1223 Suntaži piiskopilinnus ja kirik. Aastal 1909 valmis tänaseks hävinud Suntaži õigeusu kirik. Sealne raudteejaam valmis aastal 1935. Aastal 1948 rajati Suntažisse kolhoos. Aastal 1996 valmis sealne katoliku kiriku hoone. Aastal 2008 avas SIA StarSpace Suntažis avaliku observatooriumi.
Reet Made

Reet Made (kuni 1963 Jõeots; sündinud 4. mail 1941 Tallinnas) on eesti ajakirjanik ja kirjanik.
Ta on õppinud Tallinna 20. Keskkoolis ning lõpetanud 1968. aastal Tartu Riikliku Ülikooli eesti filoloogia osakonna ajakirjanduse eriharus. 
Aastatel 1961–2001 töötas ta Eesti Raadios saadete autori, toimetaja, vanemtoimetaja, toimetuse juhataja ja produtsendi – vastutava toimetajana. Tema toimetatud ja autorisaated on olnud "Tüdrukud", "Mõistukera", "Mikriveski", "Akadeemiline pooltund", "Risti-rästi ümber ilma", "Valmistatud Eestis. Eesti edukad ettevõtted", "Kooliprii", "Lastetuba" jt. Ta on olnud reporteriks laulupidude, Noorteraadio matkamängude ja raadio otseülekannetes ning teinud saateid ka Eesti Televisioonile. 
Ta sai konkursiga märtsis 1959 Eesti Raadio Noorte Reporterite Klubi liikmeks oli aastaid selle klubi president. Aastatel 1977–1988 juhendas ta Noorte Reporterite Klubi tegevust.
Aastatel 1994–2000 oli Made Lasnamäe Üldgümnaasiumi raadioeriala õpetaja. 
Reet Made on Eesti Ajakirjanike Liidu liige 1969. aastast ja Eesti Ettevõtlike Naiste Assotsiatsiooni (EENA, BPW Estonia) liige.
Teoseid.
Reet Made on kirjutanud raamatuid peamiselt noortele, on tema kui eeskätt laste- ja noortesaateid teinud ajakirjaniku teostes olulisel kohal tagasivaated lapsepõlve ja minevikku laiemas plaanis. 
Alates 2008. aastast on tal ilmunud kolm raamatut, mis sisaldavad lugusid 91 tuntud kultuuriinimese, poliitiku ja ühiskonnategelase (Valli Lember-Bogatkina, Heljo Mänd, Uno Loop, Anne Veski, Peeter Saul, Eri Klas, Ira Lember, Heinz Valk, Aarne Üksküla, Salme Reek, Voldemar Kuslap, Aili Paju, Tõnu Aav, Paul-Eerik Rummo, Viivi Luik, Maimu Berg, Aleksei Turovski, Priit Pärn, Leelo Tungal, Lembit Ulfsak, Katrin Karisma, Ivo Linna, Olav Ehala, Elle Kull, Mihkel Mutt, Rein Raud, Andres Tarand, Ülo Nugis, Tiit Made, Evald Okas, Toomas Savi, Juhan Peegel, Ülo Tuulik, Jüri Tuulik, Aleksei Tammiste, Viljar Loor, Toomas-Andres Sulling ja teised) lapsepõlve- ja noorusaastatest, mis on valik Eesti Raadio saatesarjas "Lastetuba" kõlanud meenutustest. 
Isiklikku.
Reet Made on abielus majandusteadlase ja poliitiku Tiit Madega. Nende pojad Tambet Made (s. 1967) on majanduskonsultant ja Vahur Made (1971–2017) oli ajaloodoktor. 
Reisihuvilisena on Reet Made külastanud ligi sadat riiki.
Põrstõ järv

Põrstõ järv (ka Põrste järv, Puustusjärv) on järv Võru maakonnas Võru ja Setomaa vallas.
Järve pindala on 8,9 ha.
Pirita jõeoru maastikukaitseala

Pirita jõeoru maastikukaitseala on looduskaitseala Tallinna Lasnamäe ja Pirita linnaosas ning Harjumaal Jõelähtme vallas Iru külas. Selle pindala on 703,2 hektarit. Kaitseala on loodud 11. juulil 1957 aastal.
Kaitsealustest liikidest elutsevad seal jõesilm ("Lampetra fluviatilis"), lõhe ("Salmo salar"), tiigilendlane ("Myotis dasycneme"), harilik hink ("Cobitis taenia") ja harilik võldas ("Cottus gobio"). 
Pirita jõeoru maastikukaitseala keskkonnaregistri kood on KLO1000216.
Piusa liivamaardla

Piusa liivamaardla on liivamaardla, mis asub Võru maakonnas Võru vallas. 
Karjääri servas asub 1,4 km pikkune matkarada, millelt avanevad vaated karjäärile.
Jelena Jakovleva

Jelena Aleksejevna Jakovleva (vene "Елена Алексеевна Яковлева"; sündinud 5. märtsil 1961 Novograd-Volõnskõis Žõtomõri oblastis Ukraina NSV-s) on vene teatri- ja filminäitleja, Venemaa riikliku preemia laureaat (2001), Venemaa rahvakunstnik (2002).
Elulugu.
Jelena Jakovleva sündis Ukrainas (tollases Ukraina NSV-s) Žõtomõri oblastis Novograd-Volõnskõi linnas. Tema isa oli sõjaväelane ja ema teadlane.
Ta lõpetas Riikliku Teatriinstituudi (GITIS) 1984. aastal. Pärast seda töötas ta 1986. aastani Moskva teatris Sovremennik, aastail 1986–1989 Jermolova-nimelises teatris.
Alates 1989. aastast on ta taas Sovremenniku teatri näitleja.
Tartu Kalevi Jahtklubi

Tartu Kalevi Jahtklubi on jahtklubi, mille baas asub Tartumaal Tartu vallas Äksi alevikus, Saadjärve kaguosas; veekogu Tartu–Jõgeva maantee poolsel kaldal. Tartu on jahtklubi baasist 18,5 km ja Tartu–Jõgeva maantee 0,6 km kaugusel.
Saadjärvel on purjetatud aastakümneid, on korraldatud ja korraldatakse üle-eestilisi ning ka rahvusvahelisi purjeregatte ja jääpurjetamisvõistlusi. 2010. aastal alustas jahtklubi juures tegevust purjelauakool. Erinevatel treeningutel (Optimist ja Lutš klasside alused, purjelauad) osaleb umbes 35 last ja noort.
Jahtklubi juures baseeruvad erinevad kiil- ja kompromissjahid. Viimastel aastatel on Saadjärvele tekkinud hulk Albin 57 klassi purjelaevu.
Ogre piirkond (2002–2021)

Ogre piirkond (läti keeles "Ogres novads") oli 1. järgu haldusüksus Lätis.
Piirkonna keskus oli Ogre.
Arvestuslikel andmetel oli 1. juulil 2011 Ogre piirkonna elanikest lätlasi 75,1%, venelasi 16,3%, valgevenelasi 2,6%, ukrainlasi 1,3%, poolakaid 1,2% ja muust rahvusest inimesi 2,1%.
Piirkond moodustati 2002. aastal. 2009. aastal liideti piirkonnaga kaheksa valda. 2021. aastal moodustati senisest Ogre piirkonnast ning Ikšķile, Ķegumsi ja Lielvārde piirkonnast uus Ogre piirkond.
Rannapungerja tuletorn

Rannapungerja tuletorn (ka "Rannapungerja tulepaak") on tuletorn Ida-Viru maakonnas Alutaguse vallas Rannapungerja külas Peipsi järve põhjakaldal.
Tuletorni geograafilised koordinaadid on .
Valge raudbetoontorni kõrgus jalamist on 7,6 meetrit ja tule kõrgus merepinnast on 16 meetrit.
1923. aastal ehitati esimene puidust tuletorn. 1934. aastal asendati puidust tuletorn raudbetoonist ehitisega. 
Tuletorni juures peetakse suviti Tuletorni kontserte.
Gottlieb Wilhelm Ploschkus

Gottlieb Wilhelm Ploschkus (11. detsember 1764 Tallinn – 20. aprill 1813 Tallinn) oli Eesti vaimulik.
Õppis Tallinna gümnaasiumis ja Jena ülikoolis. Ordineeriti 21. mail 1791 õpetajaks.
Oli aastatel 1791–1795 Tallinna Püha Vaimu koguduse abiõpetaja, aastatel 1795–1813 (sai õpetajaks 14. detsembril 1795) sama koguduse õpetaja.
Isiklikku.
Tema vend Franz Friedrich Ploschkus oli Järva-Madise Püha Matteuse koguduse õpetaja, vend Gottfried Dionysius Ploschkus oli Tallinna Püha Vaimu koguduse õpetaja, venna Franz Friedrichi poeg Robert Heinrich Gottfried Ploschkus oli Märjamaa Maarja koguduse õpetaja.
Gottfried Dionysius Ploschkus

Gottfried Dionysius Ploschkus (5. juuni 1777 Tallinn – 3. juuli 1816 Tallinn) oli Eesti vaimulik.
Immatrikuleeriti 19. oktoobril 1796 Jena ülikooli. Pärast ülikooli lõpetamist oli Tallinna linnakooli õpetaja, aastal 1804 sai Tallinna linnakooli rektoriks. Alates 13. jaanuarist 1805 töötas Tallinna Kreiskoolis õpetajana, olles selles ametis 1. novembrini 1811. 
Ordineeriti 2. oktoobril 1806 pastoriks. Oli aastatel 1806–1813 Tallinna Püha Vaimu koguduse abipastor, aastatel 1813–1816 sama Tallinna Püha Vaimu koguduse ülempastor.
Isiklikku.
Tema vend Franz Friedrich Ploschkus oli Järva-Madise Püha Matteuse koguduse pastor, vend Gottlieb Wilhelm Ploschkus oli Tallinna Püha Vaimu koguduse vaimulikuks aastatel 1791–1813, venna Franz Friedrichi poeg Robert Heinrich Gottfried Ploschkus oli Märjamaa Maarja koguduse pastor ja ühtlasi Gottfried Dionysiuse väimees.
Parfino rajoon

Parfino rajoon on haldus- ja omavalitsusüksus (munitsipaalrajoon) Venemaal Novgorodi oblasti keskosas.
Läbi rajooni voolab Lovati jõgi.
Rajoon on jaotatud 3 esmatasandi omavalitsusüksuseks: Parfino linnaasundus, Pola külaasundus ja Fedorkovo külaasundus. Rajoonis on Parfino alev ja 114 maa-asulat.
Peamised majandusharud on põllumajandus ja puidutööstus. Suurim ettevõte oli Parfino vineerikombinaat, mis 2009. aastal läks pankrotti.
Rajooni pindala on 1591,1 km², millest moodustab mets 959 km², põllumajandusmaa 213 km² ja sood 245 km².
Parfino

Parfino on alev Venemaal Novgorodi oblastis, Parfino rajooni keskus. Asub Veliki Novgorodist 64 km lõunas Lovati jõe kaldal. Alevit läbib Bologoje ja Dno vaheline raudtee.
Kirjalikes allikates on asulat esmamainitud 1495. aastal. 1938. aastal sai aleviks.
Alevis tegutses vineerikombinaat.
Simuna allikas

Simuna allikas ehk Katkuallikas on allikas Lääne-Viru maakonnas Väike-Maarja vallas Simuna alevikus.
Simuna allikast saab alguse Pedja jõgi.
Brian Austin Green

Brian Austin Green (sünninimi Brian Green; sündinud 15. juulil 1973 Van Nuysis Californias) on Ameerika Ühendriikide näitleja, produtsent ja endine räppar. Tuntuks sai ta eelkõige rolliga telesarjas "Beverly Hills, 90210", kus ta mängis David Silverit.
Lisaks on ta mänginud mitmetes teistes telesarjades, sealhulgas "", "Freddie, Wedding Band ja Anger Management". 1996. aastal andis ta välja ka hiphopialbumi "One Stop Carnival".
Aastatel 2010–2021 oli ta abielus näitleja Megan Foxiga. Neil on kolm poega. Varem oli tal suhe näitleja Vanessa Marciliga, kellega tal on üks poeg. Alates 2020. aastast on ta suhtes tantsija Sharna Burgessiga, kellega tal sündis 2022. aastal poeg.
Severo-Evenski rajoon

Severo-Evenski rajoon on 2. järgu haldusüksus Venemaa Kaug-Ida föderaalringkonnas Magadani oblasti idaosas. Piirneb põhjas Tšuktšimaaga, idas Kamtšatka kraiga ja lõunas Ohhoota mere Šelihhovi lahega.
Rajoon jaguneb üheks linna- ja viieks külaasunduseks.
Mwami

Mwami on pealikutiitel rundi, ruanda, nande, luhja, tonga (Sambia ja Zimbabwe) ja mitmes muus bantu keeles. Tavaline tõlkevaste on "kuningas".
Seda kasutatakse:
H̠olon

H̠olon (heebrea חולון) on linn Iisraeli Keskringkonnas ja tähtis tööstuskeskus.
Elanike arv on 185 700 (2010), pindala on 18,927 km². Piirneb läänes Bat Yami linnaga ja kirdes Azori aleviga.
H̠olon on asutatud aastal 1937, linnaõigused sai see aastal 1950.
Sport.
Kohalik korvpalliklubi on HaPo'el Holon – Iisraeli meister (2007–2008) ja Iisraeli karika võitja (2008–2009).
Viru maakond (1949–1950)

Viru maakond oli haldusüksus Eesti NSV-s aastatel 1949–1950. Maakond moodustati 25. veebruaril 1949 senise Viru maakonna jagamisega kaheks: idapoolsetest valdadest moodustati Jõhvi maakond. 
1939. aasta vallareformijärgsetest Viru maakonna valdadest jäi uue Viru maakonna koosseisu: Aaspere vald, Assamalla vald, Avanduse vald, Haljala vald, Kunda vald, Küti vald, Mahu vald, Paasvere vald, Palmse vald, Rakvere vald, Roela vald, Rägavere vald, Salla vald, Sõmeru vald, Tärivere vald, Undla vald, Vao vald, Vihula vald, Vohnja vald ning Jõhvi maakonna koosseisu eraldati: Jõhvi ja Kiviõli linn, Ahtme, Küttejõu ja Sompa töölisalevid, Alutaguse, Erra, Illuka, Jõhvi, Kohtla, Lüganuse, Maidla, Mäetaguse, Vasknarva, Vaivara, Tudulinna vallad.
Narva-taguse vallad olid juba pärast Eesti taasokupeerimist 1944. aastal eraldatud 1945. aasta jaanuaris Eesti NSV-st ja viidud Vene NFSV Leningradi oblasti koosseisu (juba 15. augustil 1944 oli 75% Eesti NSV Petseri maakonnast eraldatud ja liidetud Vene NFSV-ga). Endised Narva, Piiri ja Raja valla alad liideti Leningradi oblasti Kingissepa ja Slantsõ rajooniga.
Viru maakonnaga liideti alasid Harju maakonnast, Kolga ja Kõnnu vald ning Loksa töölisalev ja Järva maakonnast Tapa linn ja Lehtse valla Saksi ning Tapa külanõukogu, Liidetud Mahu valla Aseri külanõukogu liideti Lüganuse vallaga, Lehtse valla Tapa külanõukogu liideti Undla vallaga ja Saksi külanõukogu Assamalla vallaga.. 
Viru maakond likvideeriti 26. septembril 1950 seoses maarajoonide moodustamisega.
Chamillionaire

Chamillionaire (kodanikunimega Hakeem Seriki; sündinud 28. novembril 1979 Houstonis) on USA räppar ja filantroop. 
Ta alustas muusikukarjääri 2002. aastal. Tema suurim hitt on siiani olnud "Ridin", mille eest ta võitis ka Grammy.
Chamillionaire teatas 14. jaanuaril 2011, et ta on lõpetanud koostöö plaadifirmaga Universal Recordsi plaadifirmast ega saa välja anda albumit "Venom".
Klara Kotter

Klara Kotter (ka Klaara Kotter, kodanikunimega Klara Koha; 7. august 1937 – 21. detsember 1998) oli eesti laulja.
Narva maakond

Narva maakond (vene keeles "Нарвский уезд") oli Venemaa tsaaririigi haldusüksus Eesti alal. See moodustati Põhjasõja ajal 1704. aastal Virumaa idaosast (ligikaudu praegune Ida-Viru maakond) ja liideti Ingerimaa kubermanguga. 
Aastal 1708. eraldati Eestimaa kubermangust Virumaa, millele liideti veel Tartumaa ja nimetati Narva maakonnaks ning liideti Ingerimaa kubermanguga. Narva provintsi staatus kinnitati tsaar Peeter I ukaasiga 1719. aastal. Pärast Uusikaupunki rahu sõlmimist taastati Rootsi-aegne haldusjaotus ning kehtestati Balti erikord. 
1722. aastal eraldati Narva maakond Peterburi kubermangust ning liideti Tallinna kubermanguga, kuid Narva linn jäi Peterburi kubermangu Jamburgi maakonda, kuni 1917. aastani. Tartumaa liideti Riia kubermanguga.
Burundi kuningas

Burundi kuningas oli Burundi kuningriigi valitseja. Tema tiitel oli "mwami".
Burundi kuningate nimed vahelduvad tsüklitena: Ntare ('lõvi'), Mwezi ('täiskuu'), Mutaga ('keskpäev'), Mwambutsa ('see, kes läheb läbi'). Ajalooliselt on teada kaks niisugust tsüklit (alates Ntare III Rushatsist). Pärimuslik valitsejate nimekiri sisaldab neli niisugust tsüklit.
Et pärimus on vastuoluline, pole ajaloolaste seas kuningate arvu ja kronoloogia suhtes üksmeelt. Dünastia rajajaks peetakse üksmeelselt Ntare Rushatsit, kuid tema valitsemise aeg on vaieldav. Pikema kronoloogia võtsid kasutusele 19. sajandi lõpu misjonärid. Piiskop Julien Gorju võttis 1930. aastatel kasutusele lühema kronoloogia. Pikem kronoloogia lisas Burundi valitsejatele prestiiži. Lühem kronoloogia põhineb olemasolevatel haudadel, võrdlusel Rwanda kuningate haudadega; ta ei välista varasemat riiklust. Lühem kronoloogia on tänapäeval tunnustatum.
16. sajandil oli Burundi kuningriik, mille valitseja oli "mwami", kes kuulus tutside hulka. Aristokraatia ("ganwa") omas suuremat osa maast ning nõudis põlluharijatelt ja karjakasvatajatelt andamit.
Kui Burundi sai Saksamaa protektoraadiks ning seejärel Saksa Ida-Aafrika osaks, jäi kuningate võim suuresti tseremoniaalseks, kuid siiski mingil määral säilis. Ka Belgia säilitas kuninga institutsiooni. 1. juulil 1962 Burundi iseseisvus konstitutsioonilise monarhiana, mille riigipea oli kuningas. Viimane kuningas oli Ntare V, kelle kukutas 1966 Michel Micombero, kuulutades Burundi 28. novembril 1966 vabariigiks.
Tonga keel

Tonga keel (tonga "lea fakatonga") on austroneesia hõimkonna polüneesia keelte hulka kuuluv keel.
Kõnelejate arv on umbes 200 000 ja seda räägitakse lisaks Tonga saartele ka Ameerika Samoas, Austraalias, Fidžis ja Kanadas.
Tonga keel on Tonga Kuningriigi ametlik keel inglise keele kõrval.
Tonga keele lähim sugulaskeel on niue keel.
Tonga tähestik.
Tonga tähestikus on 17 tähte.
Tonga keel (täpsustus)

Tonga keel on mitme keele nimetus:
Hiiu väina laevatee

Hiiu väina laevatee on laevatee, mis kulgeb läbi Kassari lahe (Hiiu väina) läänest itta.
Laevatee läänepoolne otspunkt on Soela väinas Sõru–Triigi laevateel Pammana ninast 1,5 meremiili kirdes. Idapoolne otspunkt asub peamise Muhu väina laevatee juures Seaninast 1,2 meremiili kirdes.
Laevateed tähistavad meremärgid on vees 1. maist 1. detsembrini (toodrid 1. novembrini). Talvel laevateed ei kasutata, et võimaldada tekkida jääteede jaoks piisavalt paksul merejääl.
Laevateel on kolm teljepoid (kõik varustatud tulega) ja kaks teljetoodrit:
Samuti on veetee ääres mitmeid eraldiseisvate ohtude märke, näiteks Viinakari ja Väinakari juures on lõunatoodrid.
Mosfilm

Mosfilm (vene Мосфильм) on Venemaal Moskvas asuv filmistuudio.
Mosfilm asutati Aleksandr Hanžonkovi filmiateljee ja Aleksandr Jermolajevi filmiateljee natsionaliseerimise ja ühendamise käigus novembris 1923. Stuudio esimeseks filmiks oli Boriss Mihhini "На крыльях ввысь", mis esilinastus 24. jaanuaril 1924. Seda kuupäeva loetakse Mosfilmi sünnikuupäevaks. 
Filmistuudio tunnusmärgiks on Vera Muhhina skulptuur "Tööline ja kolhoositar".
Aastast 1998 on Mosfilmi peadirektoriks Karen Šahnazarov.
Sojuzmultfilm

Sojuzmultfilm (vene keeles Союзмультфильм) on Moskvas asuv animatsioonistuudio.
Sojuzmultfilm asutati 1936. aastal.
Voolunõva

Voolunõva (saksa keeles "Talweg", pärineb sõnadest "Tal" "org" ja "Weg" "tee") on joon, mis ühendab omavahel jõe, jõeoru, uhtoru, jääraku ja teiste piklikute pinnavormide põhja madalamaid kohti..
Rašid Abeljanov

Rašid Abeljanov (sündinud 26. juunil 1954 Taškendis) on krimmitatari päritolu endine Eesti korvpallur. 
Ta mängis Tallinna Kalevi meeskonnas 1974 ja taas 1976–1989. Eesti meistrivõistlustel mängis ta TRÜ meeskonnas. 1989. aastast alates töötas Ungaris mängija ja treenerina. 1998 tuli Eestisse tagasi. 2000. aastal sai ta eriliste teenete eest Eesti kodakondsuse. 
Abeljanov on õppinud Tartu ülikoolis. Ta lõpetas 1985. aastal Taškendi kehakultuuriinstituudi. 
Ta kuulub Isamaa ja Res Publica Liitu.
Ruvyironza jõgi

Ruvyironza jõgi ehk Luvironza jõgi on jõgi Kesk-Aafrika idaosas. Teda peetaksae Niiluse lättejõeks. 
Ruvyironza jõgi saab alguse Burundis ja suubub Ruvubu jõkke Tansaanias. Ruvyironza jõe pikkus on umbes 110 km.
Asta Kask

Asta Kask ® on rootsi punkansambel, mis loodi 1978. aastal Rootsis Törebodas.
1980. aastani oli ansambli nimi X-tas.
Uusim aeg

Uusim aeg on ajaloo periodiseeringus tavaliselt uusajale järgnev hiliseim periood. Selle algus paigutatakse enamasti perioodi 19.–20. sajandi vahetusest (nõukogude historiograafias 1917) Teise maailmasõja lõpuni 1945. aastal.
Kuna tegemist on meile lähedase perioodiga, varieerub termini "uusim aeg" tähendus suuresti, sõltuvalt periodiseeringust. Mõni ajaloolane uusima aja mõistet ei erista, lugedes ka praegust perioodi osaks uusajast. Teiste käsitluste järgi võib sellele järgneda tänapäev. Hilisuusaeg eelneb mõnes käsitluses uusimale ajale, lahutades seda uusajast; vahel ka samastatakse hilisuusaeg uusima ajaga.
Üks võimalus uusimat aega periodiseerida on järgmine:
Naerata Ometi

MTÜ Naerata Ometi on 2009. aastal asutatud mittetulundusühing, mis tegeleb peamiselt erivajadustega laste ning raskeid haigusi põdevate laste abistamisega. 
MTÜ Naerata Ometi eesmärk on vahendada abi ühiskonna nõrgematele. Koostöös arstidega leitakse rasketest haigustest paranevaid lapsi, keda aidata.
Torrent

Torrent on väike fail, mille nimelaiend on .torrent ning mis sisaldab allalaaditava faili kohta kogu informatsiooni, milleks fail on loodud. See tähendab, et torrent sisaldab infot faili(de) nime, mahu ja allalaadimise asukoha kohta.
Torrent toimib P2P-failivahetussüsteemis, kus keegi jagab mingi faili välja (genereerides nn torrenti, mida vastav "tracker" leida oskab) ning kui kasutaja hakkab seda alla laadima, siis temani jõudnud tükid failist antakse kohe uuesti teistele jagamisele. Selle võttega saavutatakse suurem kiirus võrgus suuremale seltskonnale faili tõmbamisel.
Torrentite otsimiseks on mugav kasutada vastavaid saite, mis on spetsiaalselt selleks loodud.
Torrentite allalaadimiseks läheb vaja asjakohast arvutiprogrammi.
Eesti Maalikunstnike Liit

Eesti Maalikunstnike Liit on mittetulundusühing, mis koondab Eesti maalikunstnikke.
Eesti Maalikunstnike Liit on Eesti Kunstnike Liidu alaliit. Koos Eesti Kunstnike Liidu ja Eesti Kultuurkapitaliga antakse välja Konrad Mäe preemiat.
Doodle

Doodle on veebirakendus, mis võimaldab leida meeskonnale sobivaima aja koosolekuks. 
Doodle'i kasutamisega saab lihtsalt, kiirelt ja mugavalt luua veebiküsitluse, kus osalejad saavad märkida neile sobivad ajad koosolekuks planeeritud aegadest ning iga vastaja vastamise järel saab küsitluse koostaja selle kohta automaatse teate. Samas on sisestused nähtavad kõikidele, kes kõnealuse koosoleku küsitluse said.
Waldemar Pawlak

Waldemar Pawlak (sündinud 5. septembril 1959 Radomis) on Poola poliitik, alates 16. novembrist 2007 kuni 27. novembrini 2012 Poola asepeaminister ja majandusminister.
Waldemar Pawlak lõpetas Varssavi tehnikaülikooli ja töötas seejärel arvutiõpetajana.
Ta on olnud seimi liige alates 1989. aastast. Ta on kahel korral olnud Poola peaminister; esimest korda 5. juunist kuni 10. juulini 1992 ning hiljem 26. oktoobrist 1993 kuni 6. märtsini 1995.
Alates 29. jaanuarist 2005 kuni 17. novembrini 2012 oli ta Poola Rahvapartei esimees. Ta oli erakonna esimees ka aastatel 1991–1997.
Aastatel 1995 ja 2010 oli Waldemar Pawlak üks presidendikandidaatidest. Ta sai mõlemal korral presidendivalimistel viienda koha.
Guillermo Fariñas

Guillermo Fariñas Hernández (sündinud 3. jaanuaril 1962) on Kuuba psühholoog, ajakirjanik ja dissident.
Ta on protestina inimõiguste rikkumiste vastu Kuubas pidanud 23 näljastreiki.
Aastal 2010 sai ta Sahharovi auhinna.
Toivo Tasa

Toivo Tasa (sündinud 21. detsembril 1951 Tallinnas) on eesti tõlkija, ajakirjanik ja diplomaat.
Ta lõpetas 1976. aastal Tartu Riikliku Ülikooli eesti filoloogi, eesti keele ja kirjanduse õpetajana. 
Kuulunud ansamblitesse Toomapojad ja Rajacas. Kirjutanud laulusõnu ja tõlkinud eesti keelde ilukirjandust autoreilt nagu G. Keller, G. Kunert, E. Canetti, A. Seghers, Chr. Geiser, G. Büchner, S. Lenz, F. Dürrenmatt jt. 1986. aastast NLKP liikmekandidaat, 1987 lõpetas suhte selle parteiga. 
Toivo Tasa on olnud ajakirjade Vikerkaar ja Raduga peatoimetaja, ajakirja Keel ja Kirjandus toimetaja ning Eesti Instituudi peasekretär ja saksakeelsete riikide referent. T. Tasa kuulub Tallinna Saksa Kultuuriinstituudi eestseisusse.
Alates 1991. aastast töötab ta Eesti Välisministeeriumis.
Aastatel 1995–1999 oli ta Eesti suursaadik Austrias, Slovakkias, Sloveenias, Ungaris, Tšehhi Vabariigis ja Šveitsi Konföderatsioonis; aastatel 2001–2006 suursaadik Ungaris, aastail 2003–2006 ka Horvaatias.
Aastatel 2006–2008 oli Tasa Riigikogu esimeeste Toomas Vareki ja Ene Ergma välisnõunik ning Riigikogu kantselei välissuhete osakonna direktor.
Aastatel 2010–2014 oli ta Eesti suursaadik Jaapanis ja Korea Vabariigis. 
15. septembril 2018 teatas Tasa, et astub Eesti Konservatiivsesse Rahvaerakonda ja kandideerib 2019. aasta Riigikogu valimistel. Ta põhjendas oma liikmeks astumist murega Eesti tuleviku pärast järgmisel aastasajal: "Et ei peaks laulus tõsimeeli küsima, mis maa see on või kus kuradi kohas ma elan. Me ju näeme, mis lahti." Ta sai Riigikogu valimistel valimisringkonnas nr 1 305 häält ega osutunud valituks. Osales samuti Euroopa Parlamendi valimistel, kus samuti ei osutunud valituks. Ta kandideeris 2023. aasta valimistel Riigikokku, kogus valimisringkonnas nr 1 (Haabersti, Põhja-Tallinn ja Kristiine) 134 häält ning ei osutunud valituks.
Aïssa Maïga

Aïssa Maïga (sündinud 25. mail 1975) on Senegali päritolu Prantsusmaa näitleja. Ta esitati 2007. aastal kandideerima Césari auhinnale kõige lootustandvama naisnäitleja kategoorias rolli eest filmis "Bamako".
Malå vald

Malå vald on 2. järgu haldusüksus Rootsis Västerbotteni läänis. 
Valla keskus on Malå alev, suuremad külad on Adak, Rentjärn, Rökå ja Aspliden.
1974–1982 oli osa Norsjö vallast.
Asteroidide vöö

Asteroidide vöö on piirkond Päikesesüsteemis, mis paikneb umbes planeetide Marss ja Jupiter vahel. Vöö asub umbkaudu vahemikus 2,1 aü - 3,4 aü 
Mõnikord nimetatakse seda ka peamiseks asteroidide vööks või peamiseks vööks, kuna Päikesesüsteemis on ka teisi asteroidide piirkondi. 
Asteroidide vöö koosneb paljudest asteroididest ja ühest kääbusplaneedist, Ceresest. Asteroidide vöö kogumass on umbes 4% Kuu massist, 22% Pluuto massist ning umbes kaks korda suurem Pluto kuu Charoni massist. Üle poole asteroidide vöö massist moodustab vaid neli taevakeha - Ceres, Vesta, Pallas ja Hygiea.
Ants Aamisepp

Ants Aamisepp (ka Hans Aamisepp; 29. august 1918 Tallinn – 29. september 2005 Uppsala, Rootsi) oli eesti põllumajandusteadlane.
1944 läks Rootsi. 1966 sai Uppsala põllumajandusülikoolis põllumajandusdoktoriks. Töötas samas 1952–1988.
Kuulus Rootsi Eestlaste Esinduse (REE) 3. Esinduskogusse 1962–1966. 
Pere.
Tema isa oli põllumajandusteadlane Julius Aamisepp, vend põllumajandusteadlane ja sporditegelane Ilmar Aamisepp, õde põllumajandusteadlane Valve Jaagus.
669

669. aasta (DCLXIX) oli Juliuse kalendri aasta, mis algas esmaspäeval.
667

667. aasta (DCLXVII) oli Juliuse kalendri aasta, mis algas reedel.
Ardi Šuvalov

Ardi Šuvalov (sündinud 15. oktoobril 1964 Tallinnas) on endine Harju Maakohtu kohtunik (1991–2006). ning hilisem kurjategija
Lõpetas 1982. aastal Tallinna 7. Keskkooli ja 1990. aastal Tartu Ülikooli õigusteaduskonna.
31.01.2008 mõistis Viru Maakohus Ardi Šuvalovi süüdi kohtunikuna altkäemaksu võtmises ning määras talle karistuseks kolme ja poole aasta pikkuse vanglakaristuse. Kõrgemad kohtuastmed jätsid süüdimõistmise ning määratud karistuse jõusse.
Jack Ruby

Jack Leon Ruby (aastani 1947 Jacob Leon Rubinstein; 25. märts 1911 Chicago – 3. jaanuar 1967 Dallas) oli Dallase ööklubiomanik, kes 24. novembril 1963 tulistas surmavalt president John F. Kennedy oletatavat mõrvarit Lee Harvey Oswaldit.
Jack Ruby juudi rahvusest vanemad olid Poolast Ameerika Ühendriikidesse tulnud 1903. aastal. Ruby lapsepõlv ja teismeiga möödusid vaestes oludes. Väidetavalt puutus ta juba varases nooruses kokku organiseeritud kuritegevusega. 1943. aasta maist kuni 1946. aasta veebruarini teenis ta Ameerika Ühendriikide õhujõududes. 1947. aastal asus Jack Ruby elama Dallasesse.
1963. aasta 24. novembri hommikupoolikul hakati Lee Harvey Oswaldit üle viima Dallase politsei peamajast maakonnavanglasse. Jack Ruby sisenes Dallase politsei peamaja hoonesse ja tulistas kell 11:21 kohaliku aja järgi 30 sentimeetri kauguselt Oswaldit. Seda nägi televisiooni otseülekandes ligikaudu 10 miljonit inimest. Üliraskelt haavatud Oswaldile anti kohapeal oskamatut esmaabi, mis võttis talt viimase elulootuse. Ta viidi küll Parklandi Memoriaalhaiglasse, kuid seal ei suudetud ta elu päästa ning kell 13:07 ta suri.
Esialgu põhjendas Ruby oma tegu sellega, et ta tahtis Dallast puhtaks pesta sellest häbist, mis oli linnale osaks langenud seoses president John F. Kennedy mõrvaga. Samuti olevat ta tahtnud säästa Jacqueline Kennedyt Dallasesse Lee Harvey Oswaldi kohtuprotsessile tulemisest.
Vahistamisele järgnenud kuue kuu jooksul nõudis Ruby korduvalt (nii suuliselt kui ka kirjalikult) kokkusaamist Warreni komisjoni liikmetega. Esialgu ei näidanud komisjon tema vastu üles mingit huvi. Alles siis, kui Jack Ruby õde Eileen kirjutas Warreni komisjonile kirja (ja teavitas sellest ka avalikkust), oli komisjon nõus Rubyga kohtuma. 7. juunil 1964. toimus Warreni komisjoni liikmete kokkusaamine Rubyga. Jack Ruby nõudis oma üleviimist Washingtoni. Ta rääkis, et Dallases ta kardab oma elu pärast ja ei julge seal nii paljustki rääkida. Juriidiliste takistuste tõttu jäi aga Ruby üleviimine ära.
14. märtsil 1964 tunnistati Jack Ruby mõrvas süüdi ja ta mõisteti surma. Ruby advokaat kaebas otsuse edasi. Uus kohtuprotsess oleks pidanud aset leidma 1967. aasta veebruaris, kuid jäi toimumata, kuna Ruby suri 1967. aasta jaanuaris vanglas kopsuvähki.
Veneetsia filmifestival

Veneetsia filmifestival (itaalia "mostra internazionale d'arte cinematografica") on 1932. aastast Itaalias Veneetsias Veneetsia biennaali raames toimuv rahvusvaheline filmifestival.
Festival kuulub Rahvusvahelise Filmiprodutsentide Liitude Föderatsiooni (FIAPF) otsusega rahvusvaheliselt sertifitseeritud võistlusprogrammiga ehk A-kategooria festivalide hulka.
Filmifestivalil on mitu võistlusprogrammi, mille käigus valitakse auhinna saajad. Autasustamistseremoonia toimub Lido saarel.
Veneetsia filmifestivali põhivõistlusel antakse välja filmifestivali peaauhind Kuldlõvi (parim film), Hõbelõvi (parim režissöör), Volpi karikas (Coppa Volpi; parim meesnäitleja ja parim naisnäitleja), Marcello Mastroianni auhind (parim noor näitleja), Osella (parim tehniline lahendus, operaatoritöö jms), žürii eriauhind ning Elutöö Kuldlõvi.
Aastail 1934–1942 oli filmifestivali peaauhinnaks Mussolini karikas (Coppa Mussolini) ja 1947–1948 Veneetsia suur rahvusvaheline auhind. Aastail 1969–1979 Kuldlõvi välja ei antud.
Samuti toimuvad filmifestivali raames lühifilmide võistlusprogramm (Corto Cortissimo) ja kõrvalvõistlusprogramm Horisondid (Orizzonti).
Eesti filmid filmifestivalil.
2007. aastal võitis Veiko Õunpuu mängufilm "Sügisball" võistlusprogrammi Horisondid peaauhinna. 
2008. aastal osales lühifilmide võistlusprogrammis Corto Cortissimo Tanel Toomi lühifilm "Teine tulemine".
Aiden Ford

Aiden Ford (teda mängib Rainbow Sun Francks) on väljamõeldud tegelaskuju Kanada-USA ulme-telesarjas "Tähevärav Atlantis". 
Aiden Fordi on tutvustatud kui peategelast esimese hooaja osas "Rising" (2004). Ta on sõjaväeliselt auastmelt esimene leitnant. 
Ford oli esimesel hooajal põhitegelaskuju, kuid kuna näitleja ja produtsendid tundsid, et tegelaskuju ei toimi nagu mõeldud ning on alakasutatud, siis üritasid stsenaristid suurendada tema tähtsust korduva tegelasena. Ford ilmub välja nii teisel kui ka viiendal hooajal.
Isa

Inimese isa ehk bioloogiline isa on mees, kes on ta sigitanud.
Lapse ema ja isa nimetatakse lapsevanemateks. 
Tavaliselt elab lapse isa lapse emaga ja lapsega koos, kuuludes nendega ühte perekonda, ja osaleb lapse kasvatamises, suhtleb lapsega pidevalt ning on temaga püsivas usalduslikus kontaktis. 
Lapse hooldaja võib olla isa asemel mõni teine mees, kes on lapsega sarnases suhtes nagu isa, näiteks kasuisa. Sellisel juhul saab ta isa asendada sotsiaalse isaga. Psühholoogiliseks isaks nimetatakse meest, kelles laps näeb temas isa, kellega tal on püsiv usalduslik kontakt ja kellega ta suhtleb pidevalt.
Aḩmad aş-Şāfī

Aḩmad aş-Şāfī (احمد الصافي; sündinud 1971 Ad-Dīwānīyah's) on Iraagi päritolu skulptor ja maalikunstnik.
Alates 2005. aastast on ta elanud Prantsusmaal.
Carson Beckett

 
Carson Beckett on väljamõeldud Šoti tegelaskuju Kanada–USA ulmetelesarjas "Tähevärav Atlantis". Teda kehastab Šotimaal sündinud Kanada näitleja Paul McGillion, kes sarja "Tähevärav SG-1" esimesel hooajal mängis doktor Ernest Littlefieldi. Becketti tegelaskuju Šoti päritolu otsustati alles pärast McGillioni prooviesinemist, mis andis inspiratsiooni tegelase tausta kujundamiseks.
Doktor Becketti tegelaskuju teekond algab sissejuhatavas osas "Rising". Ta on väljamõeldud Iidsete Tehnoloogia Aktiveerimise geeni avastaja ja kandja, mis võimaldab inimestel suhelda spetsialiseeritud Iidsete tehnoloogiaga, sealhulgas baasiga. Tema meditsiiniline asjatundlikkus ja tema ajalugu Iidsete geeniga teenib talle koha Atlantise ekspeditsioonil, kus ta saab ekspeditsiooni peaarstiks. Beckett sureb plahvatuses, mis toimub kolmanda hooaja osas "Sunday", kuid ta naaseb neljandal ja viiendal hooajal kloonina.
Tegelaskuju esinemine sai positiivse vastuvõtu osaliseks. Vaatamata sellele, et ta oli algul korduv tegelaskuju, ilmus ta peaaegu igas esimese hooaja osas enne, kui produtsendid ta teiseks ja kolmandaks hooajaks üheks peategelasteks edutasid. Fännide reaktsioon tegelaskuju surmale kolmandal hooajal oli nii tugev, et "Tähevärav Atlantise" produtsendid otsustasid tegelaskuju uuesti kasutusele võtta, muutes ta neljandas ja viiendas hooajas taasesinevaks tegelaseks.
Jennifer Keller

Doktor Jennifer Keller on fiktiivne tegelaskuju Kanada-USA ulme-telesarjas "Tähevärav Atlantis". Teda kehastab Kanada näitleja Jewel Staite, kes teise hooaja osas "Instinct" mängis Ellia-nimelist "wraith"'i. Tegelaskuju lõid produtsendid, kes tahtsid kedagi Carson Becketti asemele pärast seda, kui Paul McGillion sarjast lahkus. Keller oli neljandal hooajal korduv tegelaskuju ning alates viiendast hooajast püsitegelaskuju.
Doktor Kellerit tutvustati kolmanda hooaja lõpus osas "First Strike". Ta on hiilgav noor teadlane, kes kuulub Atlantise ekspeditsiooni liikmete hulka; pärast doktor Carson Becketti surma saab temast Atlantise peaarst. Algul on ta sarjas kõhklev tegelaskuju, kuid aja jooksul paistab silma vaprusega. Viienda hooaja lõpu poole tekib tal suhe ekspeditsiooni kaasliikme Rodney McKayga.
Flyvae

Flyvae (ka "Pikane järv, Pikanina järv") on järv Läänemaal Lääne-Nigula vallas Spithami külas Peraküla soos. Järve kaldajoone pikkus on 1272 m. Järv jääb Nõva maastikukaitsealale Vananõmme sihtkaitsevööndisse. Järvest umbes 500 m itta jääb Pikane järv, kagu ja edela suunas on kaks nimetut järvekest.
Varem ulatus järve pikk nina, mille järgi on veekogu saanud eestikeelse nime "Pikanina järv".
Flyvae on mitteavalik veekogu, mille piiranguvöönd on 50 m.
Flyvae keskkonnaregistri kood on VEE2019700.
Allure of the Seas

Allure of the Seas ja tema sõsarlaev Oasis of the Seas on maailma suurimad ristluslaevad, kusjuures Allure of the Seas on 5 cm sõsarlaevast pikem.
Laev on 360,01 m pikk, 60,50 m lai ja süvisega 9,30 m. Laeva kõrgus on 72 m veejoonest ja veeväljasurve on umbes 100 000 tonni. Laeval on 16 reisijate tekki. Laeval on nii reisija- kui ka kajutikohti 6400. Laeva ehitamine maksis 800 miljonit eurot.
Laeva korstnad on teleskooptorudega, et neid saaks vajadusel lühemaks teha. See on vajalik siis, kui on tarvis silla alt läbi sõita. Näiteks Läänemerelt Põhjamerre sõitis laev Suur-Beldi silla alt läbi.
Laeva omanik on Royal Caribbean Cruises Ltd. tütarfirma Allure of the Seas Inc. ja operaator Royal Caribbean International.
Ristluslaev on ehitatud Soomes Kvaerner Masa-Yardsi (praeguse nimega STX Finland OY) Turu laevatehases. Laev telliti 31. märtsil 2007. Kiil pandi 31. märtsil 2008 ja laev lasti vette 20. novembril 2009. 29. oktoobril 2010 asus laev teele oma kodusadamasse Fort Lauderdale'i USA-s, kuhu jõudis 11. novembril. Laeva võtsid vastu tuhanded kaldal ootavad fännid. 28. novembril anti laevale nimi ja tema ristiemaks sai filmisarja "Shrek" naispeategelane printsess Fiona. Allure of the Seas on maailma esimene laev, mille ristiemaks on animafilmi tegelane. Laeva esmareis 1.–5. detsembrini 2010 oli Labadeesse Haiti põhjarannikul.
Laeva reisijad võivad puhata tõeliste puude varjus, sest laeval on eksootiliste taimede park. Laeval on amfiteater, mille keskel on bassein purskkaevude, trampliinide ja vettehüppetornidega, samuti katusealune teater. Teatris on võimalik etendada isegi tsirkuse- ja iluuisutamisetendusi. Veel on laeval käsitsi valmistatud karussell, basseinid veemassaaživannidega, lasteaed, kasiino, restoranid ja baarid ning kauplused ja muud müügikohad.
Reisijatele, kes soovivad oma puhkust aktiivsemalt veeta, on laeval liuväli, võrkpalli-, korvpalli- ja golfiväljak, jääkeeglirada, mägironimissein, jõusaal ja spaa. Surfamisega saab tegeleda selleks otstarbeks kohandatud basseinides.
2011 sai Taylor Swift esimeseks ülemaailmselt tuntud lauljaks, kes andis Allure of the Seas pardal oma kontserdi. See oli osa tema ülemaailmsest kontserditurneest.
Samal 2011. aastal toimus laeval filmi "Saabastega kass" esilinastus USA-s.
Juhtumid.
21. aprillil 2012 tekkis laeva pardal masinaruumis tulekahju.
Hertsemaa silm

Hertsemaa silm on järv Läänemaal Lääne-Nigula vallas Saare ja Salajõe külas. Järve kaldajoone pikkus on 956 m. Järv jääb Silma looduskaitsealale. Järvest umbes 700 m kagusse jääb Saaremõisa laht, umbes 300 m loodes on üks nimetu järv.
Hertsemaa silm on mitteavalik veekogu, mille piiranguvöönd on 50 m.
Hertsemaa silma keskkonnaregistri kood on VEE2039730.
Harry Mulisch

 
Harry Kurt Victor Mulisch (29. juuli 1927 Haarlem – 30. oktoober 2010 Amsterdam) oli hollandi kirjanik. Ta peetakse üheks sõjajärgse hollandi kirjanduse Suurest Kolmikust.
Ta on kirjutanud nii romaane, näidendeid, autobiograafilisi teoseid kui ka luulet.
Tema tuntumate romaanide hulgas on "De Aanslag", mille põhjal tehtud film sai 1986. aastal võõrkeelse filmi Oscari ja Kuldgloobuse. 
Eesti keeles on ilmunud tema romaan "Siegfried" (Huma 2004, ISBN 9949408113).
Inahamne

Inahamne (ka "In hamne") on järv Läänemaal Lääne-Nigula vallas Osmussaarel. Järve kaldajoone pikkus on 2656 m, valgala pindala on 0,4 km², veevahetus toimub 2 korda aastas. Järv jääb Osmussaare maastikukaitsealale Osmussaare sihtkaitsevööndisse. Järv on Osmussaare lõunaosas, sellest umbes 100 m kagusse jääb Storhamne laht.
Inahamne on soolatoiteline rannikujärv.
Inahamne on mitteavalik veekogu, mille piiranguvöönd on 100 m.
Inahamne keskkonnaregistri kood on VEE2018500.